OBH 2876/1999.
Az állampolgári jogok országgyűlési biztosának jelentése
Ügyintéző: Dr. Kiss László 

Az eljárás megindulása:
	Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján Baranya megyei látogatásom során utóvizsgálatot rendeltem el a Mohácsi Rendőrkapitányságon, a hivatásos állomány helyzetében, az 1998 évi vizsgálat óta bekövetkezett változások, illetve ajánlásaim végrehajtásának ellenőrzése érdekében. 

Érintett alkotmányos jogok:
Alk. 2. § (1) bek. Jogbiztonsághoz fűződő jog
Alk. 18. §  Az egészséges környezethez való jog
Alk. 70/D. § (1) bek. A legmagasabb szintű testi és lelki egészséghez való jog

A vizsgálat megállapításai:
	A Mohácsi Rendőrkapitányságon a Független Rendőrszakszervezet helyi szervezetének panasza alapján folytattunk vizsgálatot 1998-ban. A vizsgálat során méltatlan és egyes szolgálati helyeken egészségre ártalmas körülményeket állapítottunk meg, amelyek kijavítására ajánlással éltünk a Baranya megyei Rendőrfőkapitányság vezetőjéhez és az országos rendőrfőkapitányhoz.
	Jelenlegi vizsgálatunk előzetes értesítés alapján, helyszíni bejárással történt, amelyet a kapitányság vezetője által adott tájékoztatás egészített ki.
	A két különálló épületben elhelyezett kapitányság egyik részének (Szent István utcai objektum) felújítása a múlt évben megtörtént. A szennyvíz elvezetését megoldották, korszerűsítették a WC-ket és hideg-meleg vizes mosdókat szereltek fel. Kicserélték a teljes elektromos hálózatot. A folyosókon és az irodákban tisztasági festésre került sor, a beázásokat megszüntették. Az igazgatásrendészet elhelyezése javult, a félfogadás kultúráltabbá vált. Az épület adottságai miatt az alapterület nem volt bővíthető, ezért az okmányok kiállításával foglalkozó dolgozók munkahelye továbbra is szűkös maradt. A munkahely és a félfogadó folyosórész közötti területmegosztás a közvetlen vezető véleményének figyelembe vételével történt, aki inkább az ügyfelek részére akart a korábbinál elfogadhatóbb  - egyébként szintén nem túl tágas - körülményeket biztosítani. A szimpla ablakokat dupla üvegezésűre cserélték és esztétikusabb berendezéssel látták el az irodákat.
	A kapitányság főépületében (Deák Ferenc utcai objektum) a bűnügyi vizsgálók önálló irodákat kapta. A járőrök öltözőjét felköltöztették az alagsorból a földszintre, így már nem kell vizes, dohos körülmények között tárolni a ruházatukat.
	A felújítás ebben az épületben folytatódik. Külön férfi-női tusolót, teakonyhát alakítanak ki. Az irodai alkalamazottak, az ügyeleti szolgálatot ellátók és a járőrök munkakörülményei egyaránt javulni fognak. A kapitányságvezető tervei szerint az épületben kondicionáló termet is berendeznek. Látogatásunk idején is dolgoztak az épületben. A megkérdezett dolgozók a felújítást örömmel fogadták, annak ellenére, hogy igazi megoldást csak egy új, korszerűbben szervezett munkavégzésre alkalmas kapitánysági épület felépítése jelentene.
	A kapitányságvezető tájékoztatása szerint az állomány munkaterhei nem csökkentek. A múlt évben 290-300 óra/fő túlszolgálatot teljesítettek. Az ellentételezés a jogszabályban előírtaknak megfelelően történt. A túlszolgálat egy részét kifizették, a fennmaradó részt szabadnapokban adták ki. Ebben az évben 150 óra túlszolgálatig szabadnapot adnak és csak a további rész fizethető ki.
	A munkaszüneti és ünnepnapokon teljesített szolgálatok miatt korábban sok vita volt. Az állomány (más szervektől származó) panaszai alapján az ORFK felülvizsgálta a rendelkezéseket, megállapították, hogy a korábbi értelmezés téves volt és visszamenőleg kifizetik az elmaradt juttatásokat. Ebben az évben már a szolgálati törvény alapján történik az elszámolás. Az országos rendőrfőkapitány a 26/1999. számú intézkedésében rendelkezett a Hszt. bevezetése óta ellentételezésre nem került szolgálatok díjazásáról. A munkaszüneti napon teljesített szolgálatért a hivatásos állomány tagját az aznapi munkájáért járó illetményen felül a távolléti díj is megilleti. A BM közigazgatási államtitkára intézkedett a vonatkozó 20/1997. (III.17.) BM rendelet módosítására.
	A kapitányságon a munkakörülmények javulása ellenére még nem sikerült megoldást találni a létszámhiány megszüntetésére. Az állománytábla szerinti 57 közbiztonsági létszámhelyből 31 van betöltve. Ebben az évben 8 szakközépiskolából érkező új rendőrre számítanak, de megtartásukra - szolgálati lakás hiányában - nem sok reményük van.
	Összegezve: Az utóvizsgálat eredményeként megállapítottam, hogy ajánlásaim elérték céljukat. A rendelkezésre álló szűkös anyagi források felhasználásával észrevehetően javították a Mohácsi Rendőrkapitányság hivatásos és polgári munkatársainak körülményeit.

Budapest, 1999. június 22.

Gönczöl Katalin